Diari Oficial de la Generalitat Valenciana


Sumari del DOGV 6287, del 11-06-2010 (2010/6528)

ORDE 52/2010, de 2 de juny, de la Conselleria d'Educació, per la qual es convoca el programa Educarte, per a la realització de projectes experimentals i d'innovació dirigits a la inserció educativa i social d'alumnat d'Educació Primària amb necessitats de compensació educativa a través de la formació artística en centres sostinguts amb fons públics per al curs 2010-2011.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6287

Data del DOGV
:   11-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6528


Data del document
:   02-06-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * centre d'ensenyament

ORDE 52/2010, de 2 de juny, de la Conselleria d'Educació, per la qual es convoca el programa Educarte, per a la realització de projectes experimentals i d'innovació dirigits a la inserció educativa i social d'alumnat d'Educació Primària amb necessitats de compensació educativa a través de la formació artística en centres sostinguts amb fons públics per al curs 2010-2011. [2010/6528]
La Llei Orgànica 2/2006, de 3 de maig, d'Educació (BOE núm. 106 de 04.05.2006) establix entre els principis de la compensació de les desigualtats en educació, que a fi de fer efectiu el principi d'igualtat en l'exercici del dret a l'educació, les administracions públiques desenrotllaran accions de caràcter compensatori en relació amb les persones, grups i àmbits territorials que es troben en situacions desfavorables i proveiran els recursos econòmics i els suports necessaris que calga.
D'altra banda, assenyala que les polítiques d'educació compensatòria reforçaran l'acció del sistema educatiu de manera que s'eviten desigualtats derivades de factors socials, econòmics, culturals, geogràfics, ètnics o d'una altra índole.
L'Orde de 4 de juliol de 2001, de la Conselleria de Cultura i Educació, regula l'atenció a l'alumnat amb necessitats de compensació educativa (DOGV núm. 4.044 de 17.07.2001). Esta orde establix que es considera l'alumnat amb necessitats de compensació educativa aquell que presenta dificultats d'inserció escolar per trobar-se en situació desfavorable, derivada de circumstàncies socials, econòmiques, culturals, ètniques o personals.
L'objecte de l'orde és desenrotllar les actuacions que permeten previndre i compensar les desigualtats educatives a fi que els alumnes i les alumnes amb necessitats de compensació educativa puguen fer efectiu el principi d'igualtat en l'exercici del dret a l'educació.
El programa Educarte pretén que els centres, des de la seua autonomia pedagògica, realitzen experiències innovadores en l'àmbit de l'aplicació de la formació artística en la integració social i educativa de l'alumnat, que per la seua situació desfavorable té més dificultats.
Segons el Decret 111/2007, de 20 de juliol, del Consell, pel qual s'establix el currículum de l'Educació Primària a la Comunitat Valenciana (DOCV núm. 5.562, de 24.07.2007), l'àrea d'educació artística contribuïx al desenrotllament de distintes competències bàsiques, que si són importants per a tot l'alumnat, tenen encara una major transcendència per a l'adequada integració social i educativa a què té dret l'alumnat més desfavorit.
Entre les contribucions de l'educació artística al desenrotllament de les competències bàsiques, que assenyala l'esmentat decret, destaquem les següents per la seua important incidència per a este alumnat: la promoció de la iniciativa, la imaginació i la creativitat, al mateix temps que ensenya a respectar altres formes de pensament i expressió; la configuració de criteris vàlids en relació amb els productes culturals i l'ampliació de les seues possibilitats d'oci; la promoció de forma rellevant de l'autonomia i iniciativa personal; la demanda d'un esforç per aconseguir resultats originals; l'exigència de l'elecció de recursos segons la intencionalitat expressiva, la revisió constant d'allò que s'ha aconseguit en cada fase del procés amb la idea de millorar-lo; l'exigència de la creativitat d'actuar amb autonomia, prendre iniciatives i recórrer a possibilitats i solucions diverses, etc.
Tenint en compte el context que ens ocupa, la formació artística pot ser un bon vehicle per a desenrotllar la competència social i ciutadana, ja que la interpretació i la creació suposen, moltes vegades, un treball en equip. Esta circumstància exigix cooperació, assumpció de responsabilitats, seguiment de normes i instruccions, atenció i conservació de materials i instruments, aplicació de tècniques concretes i utilització d'espais de manera apropiada. El seguiment d'estos requisits forma en el compromís amb els altres, en l'exigència que té la realització en grup i en la satisfacció que proporciona un producte que és fruit de l'esforç comú.
Per tant, el programa Educarte sorgix del convenciment que la formació artística pot millorar diferents competències bàsiques de l'alumnat més desfavorit, principalment desenrotllant la seua competència social i ciutadana, fonamental per a la seua integració des del punt de vista educatiu i social, condició necessària per al seu èxit escolar i personal.
El present programa experimental s'inscriu en el marc del conveni subscrit entre la Generalitat Valenciana i el Ministeri d'Educació Política Social i Esport per al desplegament de la Llei Orgànica 2/2006, de 3 de maig, d'Educació.
Després de dos anys d'experimentació en l'aplicació d'este programa i després d'haver-se realitzat el seguiment i les avaluacions corresponents, segons s'establia en les ordes de convocatòria, s'ha arribat a les conclusions següents:
Es mostra com a instrument eficaç per a l'atenció educativa de l'alumnat objecte del programa, apreciant-se millores en aspectes relacionats amb la convivència en el centre; la integració socioeducativa, l'adquisició de valors i hàbits i el desenrotllament de l'autoestima de l'alumnat participant.
Es constata l'alt grau de satisfacció dels distints sectors participants.
Per tot això, demostrada la utilitat del programa, és aconsellable la seua continuïtat i difusió.
Per això, fent ús de les atribucions que em conferix l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional de data 24 de maig de 2010 i de conformitat amb esta,
ORDENE
Primer. Objecte
L'objecte d'esta orde és convocar el programa Educarte, consistent en un concurs públic d'ajudes econòmiques per a la realització de projectes experimentals i d'innovació dirigits a la integració i socialització d'alumnat d'Educació Primària amb necessitats de compensació educativa a través de la formació artística, en centres sostinguts amb fons públics de la Comunitat Valenciana per al curs 2010-11.
Les bases per les quals es regirà la convocatòria figuren com a annex I i el model de sol·licitud figura com a annex II.
Segon. Termini de presentació dels projectes
El termini de presentació serà de 15 dies hàbils, comptats a partir de l'endemà de la publicació d'esta orde en el Diari Oficial de la Comunitat Valenciana.
Tercer. Període de realització
Els projectes seleccionats es realitzaran durant el curs 2010-2011.
Quart. Finançament
1. Les quantitats concedides als projectes seleccionats tindran la finalitat d'ajudar a sufragar els gastos que genere la seua realització i s'ajustaran a les previsions pressupostaries de la Generalitat, tant de capítol II, com de capítol IV.
2. El finançament d'estes quantitats es realitzarà en dos fases:
a) Primera fase. Primer quadrimestre del curs 2010-2011.
Per als centres públics, es destinarà un import global màxim de 61.160 euros, a càrrec de l'aplicació pressupostària 20.23.70.445.12.3 de la Llei 13/2009, de 29 de desembre, de Pressupostos de la Generalitat per a l'exercici 2010, i de l'aplicació pressupostària 85.86.419Q.373 corresponent a l'aportació del Ministeri d'Educació.
Per als centres privats sostinguts amb fons públics, es destinarà un import global màxim de 61.160 euros, a càrrec de la línia de subvenció T3153000 de l'aplicació pressupostària 73.32.92.076.11.8, destinada al foment de la formació artística en l'alumnat en situació desfavorida, de la Llei 13/2009, de 29 de desembre, de Pressupostos de la Generalitat per a l'exercici 2010.
b) Segona fase. Segon i tercer quadrimestre del curs 2010-2011.
Per als centres públics, les quantitats concedides se sufragaran a càrrec de l'aplicació pressupostària 36.25.80.846.45.0 de l'exercici pressupostari per al 2011 i, si és el cas, de l'aplicació pressupostària 20.85.874Q.952 corresponent a l'aportació del Ministeri d'Educació.
Per als centres privats sostinguts amb fons públics, les quantitats concedides se sufragaran a càrrec de la línia de subvenció T3153000 de l'aplicació pressupostària 72.06.82.270.47.5, destinada al foment de la formació artística en alumnat en situació desfavorida de l'exercici pressupostari 2011.
El finançament d'esta segona fase quedarà condicionat a l'existència de crèdit adequat i suficient per a atendre-la en la Llei de Pressupostos de la Generalitat de l'any 2011.
Una vegada aprovada i publicada l'esmentada Llei de Pressupostos, per orde de la Conselleria d'Educació, es confirmarà la línia pressupostària i es donarà a l'import màxim destinat a la concessió de les ajudes previstes en la present convocatòria.
A l'efecte de finançament dels centres privats sostinguts amb fons públics la normativa d'aplicació és la Llei 38/2003, de 17 de novembre, General de Subvencions (BOE núm. 276 de 18.11.2003), d'acord amb l'article 3.3 que establix que els preceptes d'esta llei s'aplicaran a l'activitat subvencional de les administracions de les comunitats autònomes, així com als organismes públics i les restants entitats de dret públic amb personalitat jurídica pròpia vinculades o dependents d'estes. També s'apliquen el Decret Legislatiu de 26 de juny de 1991, del Consell de la Generalitat valenciana (DOGV 1.588 de 17.07.1991), pel qual s'aprova el Text refós de la Llei d'Hisenda Pública de la Generalitat Valenciana, en el que estiga en vigor, i el Reglament de la Llei 38/2003, General de Subvencions, aprovat pel RD 887/2006, de 21 de juliol.
DISPOSICIONS ADICIONALS
Primera. Delegació.
Es delega en la directora general d'Avaluació, Innovació i Qualitat Educativa i de la Formació Professional la facultat de resoldre la convocatòria i concedir les ajudes, d'adoptar les mesures oportunes per al compliment d'esta orde i notificar totes les incidències que es plantegen en la seua interpretació i execució.
Segona. Notificació a la Comissió Europea
Les ajudes contingudes en esta orde no requerixen notificació a la Comissió Europea, d'acord amb el que establix l'article 7.4 del Decret 147/2007, del Consell, de 7 de setembre (DOCV núm. 5.596 d'11.09.07), atés que es tracta d'actuacions que no suposen la realització d'activitats econòmiques, que puguen suposar falsejament de la competència en els intercanvis comercials dels estats membres, no reunixen tots els requisits per a ser considerada ajuda d'estat als efectes de l'article 107 del Tractat de Funcionament de l'Unió Europea.
DISPOSICIÓ FINAL
Única. Producció d'efectes
La present orde producirà efectes l'endemà de ser publicada en el Diari Oficial de la Comunitat Valenciana.
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé es podrà plantejar directament un recurs contenciós administratiu en el termini i davant dels òrgans que s'indiquen a continuació:
a) El recurs de reposició s'haurà d'interposar davant del conseller d'Educació, en el termini d'un mes des de l'endemà de ser publicat.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de ser publicat.
València, 2 de juny de 2010
El conseller d'Educació,
ALEJANDRO FONT DE MORA TURÓN
ANNEX I
Bases del concurs per les quals es convoca el programa Educarte, per a la realització de projectes experimentals i d'innovació dirigits a la inserció educativa i social d'alumnat d'Educació Primària amb necessitats de compensació educativa a través de la formació artística en centres sostinguts amb fons públics per al curs 2010-2011.
Primera. Finalitat
La present convocatòria té com a finalitat la de seleccionar i finançar els gastos de projectes elaborats per centres educatius de la Comunitat Valenciana, que tinguen com a fi la millora de la inserció educativa i social d'alumnat amb necessitats de compensació educativa a través de la formació en diferents modalitats artístiques.
Segona. Destinataris
Els destinataris són els centres educatius sostinguts amb fons públics de la Comunitat Valenciana que impartixen Educació Primària amb un alt percentatge d'alumnat amb necessitats de compensació educativa, especialment aquell que es troba en risc d'exclusió, per factors socials i econòmics.
Tercera. Objectius
Els objectius que es pretenen aconseguir i que han d'incloure els projectes a desenrotllar, seran, entre altres:
a) Facilitar la integració social i educativa de l'alumnat participant.
b) Afavorir l'educació intercultural de tot l'alumnat del centre.
c) Potenciar la participació dels membres de la comunitat educativa, especialment de les famílies i el professorat.
d) Fomentar la convivència i previndre situacions de conflicte.
e) Evitar l'absentisme i l'abandó escolar.
f) Afavorir l'autoestima de l'alumnat.
g) Fomentar l'adquisició de valors i hàbits.
h) Millorar els resultats acadèmics de l'alumnat.
i) Fomentar l'adquisició de la llengua d'acollida.
j) Promoure la investigació i innovació educativa com a principi de qualitat en l'atenció a l'alumnat amb necessitat de compensació educativa.
Quarta. Responsables dels projectes
1. En els centres públics el director o la directora i en els centres privats sostinguts amb fons públics la seua titularitat, tindran les responsabilitats següents:
- Nomenar un coordinador o una coordinadora responsable del projecte. Si el centre és públic s'exigix que hi tinga destinació definitiva.
- Determinar, després d'oir el claustre, els grups d'alumnes que participaran, així com les disciplines artístiques seleccionades.
- Seleccionar el personal extern que intervindrà en el projecte.
- Conformar un equip de treball per al seu desenrotllament.
- Presentar el projecte al consell escolar del centre per a la seua aprovació.
- Vetlar pel funcionament correcte de les activitats programades.
- Gestionar i justificar adequadament els recursos destinats al projecte.
- Participar en l'avaluació i remetre la memòria amb l'avaluació del projecte al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional i a la Inspecció Educativa.
2. Les funcions del coordinador o coordinadora del projecte seran:
- Impulsar i dinamitzar el projecte.
- Realitzar la proposta de personal extern que intervindrà en el projecte.
- Coordinar els membres de l'equip de treball.
- Responsabilitzar-se del funcionament correcte d'este equip.
- Ser l'interlocutor amb la Direcció General d'Avaluació, Innovació i Qualitat Educativa i de la Formació Professional.
- Col·laborar amb les tasques de l'equip directiu relacionades amb el projecte.
3. L'equip de treball estarà compost, almenys, pel coordinador o la coordinadora, el personal extern que intervé en el projecte i els professors tutors i les professores tutores dels grups participants en el programa. També podrà participar la resta del professorat que determine l'equip directiu. Este equip de treball haurà de reunir-se com a mínim una vegada al mes. Les seues funcions seran:
- Elaborar el projecte segons les condicions establides en la present orde.
- Organitzar la programació a desenrotllar en el projecte i incorporar-la a la PGA del centre i a les diferents programacions de cicle, nivell i aula.
- Coordinar la informació que rebrà l'alumnat i les famílies sobre les característiques, l'evolució i les conclusions del projecte.
- Realitzar el seguiment i l'avaluació del projecte.
- Elaborar una memòria que incloga l'avaluació del projecte, una vegada finalitzat.
4. Per a l'elecció del personal extern que participe en el projecte, s'haurà de tindre en compte i justificar documentalment aquells aspectes que justifiquen una adequada selecció. Estos poden ser: la titulació acadèmica, l'experiència professional, la participació en programes educatius semblants i el perfil adequat per al treball amb xiquets i xiquetes amb necessitats de compensació educativa, entre altres.
Quinta. Modalitats artístiques
1. Els projectes que es presenten a esta convocatòria han de plantejar la realització d'activitats de formació artística per a l'alumnat dins de l'horari lectiu. Estes activitats poden referir-se a qualsevol de les tres modalitats artístiques següents: Arts Plàstiques i Visuals, Art Dramàtic i Música i Dansa.
2. Els projectes poden incloure la formació en una, dos o tres modalitats artístiques.
Sexta. Criteris organitzatius
1. El projecte haurà d'incloure la distribució de l'alumnat en grups. El nombre mínim d'alumnat per grup serà el del grup classe, i es podran, a més, establir grups per nivells, cicles i etapa, i inclús grups internivell o intercicles.
2. Per a cada grup constituït i per cada una de les modalitats seleccionades, els centres hauran de planificar activitats que suposen entre 12 i 16 sessions, d'una hora de treball, distribuïdes proporcionalment al llarg del curs escolar, de manera que les disciplines puguen, si és el cas, interactuar entre si.
Sèptima. Desenrotllament de les sessions
El desenrotllament de les sessions anirà a càrrec del personal extern seleccionat. El professor tutor o la professora tutora del grup que desenrotlle el projecte, com a responsable i referent del grup, ha de romandre a l'aula mentre que s'exercix l'activitat, col·laborar en la realització de la sessió, observar el seu desenrotllament i avaluar la seua influència en la formació de l'alumnat. En cas que no siga possible per qüestions organitzatives, ha d'estar present un altre professor o professora del centre que, si és el cas, també ha de formar part de l'equip de treball del projecte i desenrotllar les funcions descrites anteriorment.
Octava. Contingut del projecte
1. El contingut mínim del projecte serà el següent:
- Context i entorn social del centre educatiu.
- Experiència en este tipus d'accions i projectes.
- Objectius.
- Alumnat participant amb determinació que presenta necessitats de compensació educativa.
- Professorat participant: Coordinador o coordinadora, professors tutors i professores tutores dels grups implicats i altres membres de l'equip de treball.
- Organització grupal i modalitats artístiques.
- Personal extern i justificació de la selecció.
- Calendari, horari i espais.
- Recursos materials.
- Pressupost.
- Procediment intern d'avaluació del programa.
2. La descripció del projecte tindrà, preferentment, una amplitud màxima de 20 pàgines en grandària Din A4, en lletra Arial o semblant, mida 12 i a doble espai, i s'acompanyarà de l'annex III.
Novena. Duració del projecte
Estos projectes podran realitzar-se durant el curs 2010-2011.
Deu. Recursos econòmics
1. Els projectes dels centres seleccionats per a desenrotllar este programa experimental, comptaran per al finançament de les activitats amb els recursos propis i amb altres complementaris que els facilitarà la Conselleria d'Educació consistents en una assignació econòmica.
2. Esta assignació vindrà determinada pel pressupost consignat en el projecte, el nombre d'alumnes participants i les accions previstes. L'objectiu serà finançar els gastos, de forma total o parcial, que comporten la realització de les activitats proposades.
3. Per al desenrotllament d'este programa experimental cada centre podrà subscriure, en l'àmbit de les seues competències, acords de col·laboració amb corporacions locals i altres entitats a fi de garantir l'èxit dels seus objectius.
Onze. Sol·licitud i documentació
1. Els directors o les directores o els titulars dels centres educatius que desitgen participar en la convocatòria, hauran de formular la sol·licitud segons el model que figura en l'annex II.
2. La sol·licitud ha de ser dirigida al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, com a òrgan competent per a l'ordenació i instrucció del procediment de concessió de les ajudes.
La sol·licitud haurà d'anar acompanyada dels documents següents:
a) Un projecte del que es desitja realitzar en format paper.
b) Un certificat de la direcció del centre en què es desenrotllarà el projecte, en què constarà l'òrgan del centre que ha manifestat l'acord per a la seua realització.
c) En cas de ser un centre privat sostingut amb fons públics, una declaració responsable, del seu titular, de no estar incurs en cap prohibició per a ser beneficiari de subvencions, tal com preveu l'article 13.7 de la Llei 38/2003, de 17 de novembre, General de Subvencions, i l'article 26 del RD 887/2006, de 21 de juliol, pel qual s'aprova el Reglament de la Llei 38/2003, General de Subvencions, segons el model de l'annex IV.
d) En el cas de ser un centre privat sostingut amb fons públics, un imprés de manteniment de tercers del seu titular, en compliment del que disposa l'Orde de 15 de febrer de 2005, de la Conselleria d'Economia, Hisenda i Ocupació (DOGV núm. 4.959 de 04.03.2005), segons el model de l'annex V.
Dotze. Lloc i termini de presentació
1. La sol·licitud, junt amb la documentació, podrà ser presentada a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan es presente en una oficina de Correus, es farà en sobre obert, a fi que el funcionari puga posar en la sol·licitud la data i el segell de correus abans de ser certificada.
2. El termini de presentació serà de 15 dies hàbils, comptats a partir de l'endemà de ser publicada esta orde en el Diari Oficial de la Comunitat Valenciana.
3. S'enviarà una còpia de la sol·licitud i del projecte d'Educarte al correu electrònic programa\_jownulwk@sos.fv.
Tretze. Procés de selecció
El Servici d'Innovació i Qualitat Educativa, com a òrgan instructor, facilitarà els projectes presentats perquè siguen examinats i avaluats per una Comissió de Selecció, Seguiment i Avaluació constituïda per:
Presidenta:
- La directora general d'Avaluació, Innovació i Qualitat Educativa i de la Formació Professional o persona en qui delegue.
Vocals:
- El/la cap de l'Àrea d'Avaluació, Innovació i Qualitat Educativa.
- El/la cap del Servici d'Innovació i Qualitat Educativa.
- El/la cap de Programes Experimentals de la Direcció General d'Avaluació, Innovació, Qualitat Educativa i de la Formació Professional.
- Un membre de la Inspecció Educativa o del personal tècnic de cada una de les direccions territorials d'Educació, designat a este efecte pel director o la directora territorial corresponent.
- Un membre del Servici de Formació del Professorat de la Direcció General de Personal.
- Un membre del Servici d'Ordenació Acadèmica de la Direcció General d'Ordenació i Cetres Docents.
- El/la coordinador/a de programes d'Educació Primària de la Direcció General d'Avaluació, Innovació, Qualitat Educativa i de la Formació Professional que actuarà com a secretari/ària de la comissió.
Catorze. Criteris de selecció
Per a la selecció dels projectes presentats, a l'efecte de realitzar la corresponent proposta d'ajudes econòmiques, es tindran en compte els criteris següents:
a) Tindre la consideració de Centre d'Acció Educativa Singular (CAES), desenrotllar un programa de compensació educativa o adoptar planificadament mesures d'atenció a l'alumnat amb necessitats de compensació educativa (fins a 20 punts).
b) Tindre experiència consolidada i demostrable en accions de compensació educativa a través de la formació artística (fins a 15 punts).
c) Plantejament del projecte: context, objectius, participants, organització i metodologia de treball i avaluació (fins a 15 punts).
d) Tractament de les competències bàsiques, en concret: la competència social i ciutadana, cultural i artística, per a aprendre a aprendre i d'autonomia i iniciativa personal (fins a 10 punts).
e) Rigor en els criteris i en el procés de selecció del personal extern que participa en el programa (fins a 10 punts).
f) Implicació dels diferents sectors de la comunitat educativa del centre (fins a 10 punts).
g) Aportacions innovadores del projecte respecte a l'àmbit de treball proposat (fins a 10 punts).
h) Pressupost ajustat als objectius i activitats del projecte (fins a 10 punts).
Qualsevol projecte presentat que no obtinga una puntuació mínima de 50 punts no podrà ser seleccionat.
Quinze. Resolució de la convocatòria
1. La Comissió de Selecció, Seguiment i Avaluació proposarà els projectes seleccionats d'entre els presentats, en funció dels criteris anteriors. També proposarà l'assignació econòmica corresponent a la primera fase per a cada un d'estos centres, tenint en compte el nombre de grups participants, les necessitats plantejades per cada centre i la puntuació obtinguda en la valoració dels projectes.
2. La relació provisional dels projectes seleccionats, indicant les quantitats proposades, i la relació provisional dels projectes no seleccionats, es faran públiques en el tauler d'anuncis de la Conselleria d'Educació i de les direccions territorials d'Educació.
3. S'establix un termini de 10 dies hàbils, comptats a partir de l'endemà de la publicació de la relació provisional mencionada en el punt anterior, perquè:
a) La direcció o el titular del centres els projectes del quals han sigut seleccionats remeten a la Direcció General d'Avaluació, Innovació i Qualitat Educativa i de la Formació Professional, Servici d'Innovació i Qualitat Educativa, un escrit, utilitzant el model de l'annex VI, en el qual facen constar que accepten realitzar el projecte presentat en les condicions aprovades per la Comissió de Selecció.
b) La direcció o el titular dels centres els projectes del quals no han sigut seleccionats puguen presentar les al·legacions que consideren oportunes.
4. Transcorregut el termini establit en el punt anterior, comprovats els escrits d'acceptació, estudiades i, si és el cas, ateses les al·legacions presentades, el Servici d'Innovació i Qualitat Educativa, vista la proposta de la Comissió de Selecció, elevarà la proposta definitiva a la directora general d'Avaluació, Innovació i Qualitat Educativa i de la Formació Professional, que resoldrà la convocatòria per delegació del conseller.
5. En aplicació del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, serà desestimatori de la sol·licitud.
6. La resolució de la convocatòria es publicarà en el Diari Oficial de la Comunitat Valenciana, en esta s'inclouran tant els centres el projecte dels quals ha sigut seleccionat per a realitzar el programa durant el curs escolar 2010-2011, com l'assignació econòmica corresponent a la primera fase del finançament del programa per a cada un.
7. Una vegada aprovada i publicada la Llei de Pressupostos de la Generalitat de l'any 2011 i, per orde de la Conselleria d'Educació, donada publicitat a la línia pressupostària i a l'import màxim definitiu destinat a la concessió de les ajudes previstes en la present convocatòria, la Comissió de Selecció, Seguiment i Avaluació proposarà l'assignació econòmica corresponent a la segona fase del finançament per a cada un dels centres seleccionats, tenint en compte els mateixos criteris que els utilitzats en la primera fase de finançament. Per a això, podrà sol·licitar als centres la documentació que considere oportuna.
8. El Servici d'Innovació i Qualitat Educativa, vista la proposta de la Comissió de Selecció, elevarà la proposta definitiva a la directora general d'Avaluació, Innovació i Qualitat Educativa i de la Formació Professional, que resoldrà, per delegació del conseller, l'assignació econòmica corresponent a la segona fase del finançament per a cada un dels centres el projecte del qual va ser seleccionat per a realitzar el programa durant el curs escolar 2010-2011.
9. Esta segona resolució, en la qual s'establix l'assignació econòmica corresponent a la segona fase del finançament del programa als centres el projecte dels quals va ser seleccionat per a realitzar el programa durant el curs escolar 2010-2011, es publicarà en el Diari Oficial de la Comunitat Valenciana.
Setze. Seguiment i avaluació
El seguiment i l'avaluació dels projectes seleccionats els realitzarà la Comissió de Selecció, Seguiment i Avaluació. Per a això, desenrotllarà les tasques següents:
- Establiment de les directrius i els procediments oportuns perquè els projectes es desenrotllen d'acord amb els objectius previstos.
- Assessorament als equips directius i membres de l'equip de treball del projecte.
- Recepció i estudi de les memòries finals dels projectes.
- Elaboració i enviament de qüestionaris als centres.
- Elaboració d'un informe final dirigit a la directora general d'Avaluació, Innovació i Qualitat Educativa i de la Formació Professional.
Dèsset. Pagament de les ajudes
1. Les quantitats concedides en ajudes podran sufragar els següents gastos generats per la realització del projecte:
- Pagament dels servicis prestats per empreses o entitats, necessaris per a la impartició de les accions de formació artística.
- Pagament de material fungible i bibliografia.
2. El pagament de les ajudes als centres privats sostinguts amb fons públics es farà efectiu en dos fases: la primera, quan justifiquen la totalitat de la subvenció rebuda en la primera fase del finançament, i la segona, una vegada hagen justificat la totalitat de la rebuda en la segona fase, en els termes establits en la base següent.
Díhuit. Obligacions dels beneficiaris
1. Tots els centres participants remetran, a la Direcció General d'Avaluació, Innovació i Qualitat Educativa i de la Formació Professional fins al 2 de juliol de 2011, la documentació següent:
a) Una memòria sobre el desenrotllament del projecte seleccionat i realitzat amb una amplitud màxima de 10 pàgines en grandària Din A4, en lletra Arial o semblant, mida 12 i a doble espai, amb els punts següents: objectius aconseguits, activitats realitzades en referència a estos objectius, recursos humans i materials utilitzats, temporalització i valoració de tots els aspectes del projecte, així com accions de millora proposades a partir d'esta valoració. Així mateix, s'enviarà una còpia d'esta memòria a la Inspecció Educativa. El centre remetrà una altra còpia al correu electrònic programa\_rbzvkgph@kkk.nn.
b) La comunicació a la Direcció General d'Avaluació, Innovació i Qualitat Educativa i de la Formació Professional en cas que el projecte seleccionat haja rebut o vaja a rebre alguna beca o ajuda de qualsevol administració o entitat pública o privada, nacional o internacional, per a la cobertura dels gastos ocasionats. La comunicació és de compliment obligatori encara que la concessió de les ajudes siga posterior a la selecció del projecte en esta convocatòria.
2. Els centres privats sostinguts amb fons públics remetran també, abans del 3 de desembre de 2010 la justificació econòmica dels gastos derivats de l'execució del projecte corresponents a la primera fase del finançament i, abans de l'1 de juliol de 2011, la justificació econòmica dels gastos derivats de l'execució del projecte en la segona fase de finançament. A fi de facilitar el procediment administratiu de la justificació, s'haurà de presentar la documentació tenint en compte els aspectes següents:
- Adjuntar fotocòpies compulsades de les factures o els rebuts emesos a nom del centre educatiu.
- Totes les factures o els rebuts, si corresponen a la primera fase del finançament, hauran d'estar datats l'any 2010 fins al dia 3 de desembre i, si corresponen a la segona fase del finançament, estaran datats l'any 2011 fins al dia 1 de juliol.
- La quantitat justificada serà com a mínim igual a l'ajuda concedida.
3. La percepció de les ajudes econòmiques per part dels centres privats sostinguts amb fons públics estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions, i allò establert en el RD 887/2006, de 21 de juliol pel qual s'aprova el Reglament de la Llei 38/2003, General de Subvencions. Per això, el titular dels centres privats sostinguts amb fons públics haurà d'acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries (Conselleria d'Economia, Hisenda i Ocupació i Agència Estatal d'Administració Tributària) i enfront de la Seguretat Social.
Dènou. Percepció de les ajudes
1. En ambdós fases del finançament, perquè es puga procedir al pagament d'estes ajudes, la Comissió de Selecció, Seguiment i Avaluació emetrà un informe de progrés en què es farà constar si els projectes s'estan duent a terme de la manera establida i tenen les suficients garanties de qualitat.
2. El lliurament de l'ajuda es realitzarà per transferència bancària en nom del centre educatiu.
3. Els centres educatius privats sostinguts amb fons públics beneficiaris que no presenten la documentació assenyalada, fins al dia 3 de desembre de 2010 o fins a l'1 de juliol de 2011, perdran el dret a percebre l'ajuda concedida. Així mateix, la perdran els centres públics de titularitat de la Generalitat l'informe de progrés dels quals siga negatiu.
4. En cas de centres privats sostinguts amb fons públics, tota alteració de les condicions tingudes en compte per a la concessió de les ajudes i, en tot cas, l'obtenció concurrent d'altres aportacions, podrà donar lloc a la modificació de la resolució de concessió, de manera que en cap cas l'import de les ajudes a què es referixen els articles 3 i 19.4, de la Llei 38/2003, de 17 de novembre, General de Subvencions, podrà ser de tal quantia que, aïlladament, o sumada a altres subvencions o recursos, supere el cost de l'activitat a desenrotllar pel beneficiari.
5. Així mateix, en el cas de centres privats sostinguts amb fons públics, s'aplicaran els articles 36, 37, 40.1, 52 i següents, de la Llei 38/2003, de 17 de novembre, General de Subvencions, i el Reglament de la Llei 38/2003, General de Subvencions aprovat pel RD 887/2006, de 21 de juliol, que regulen la invalidesa de la concessió, les causes i les obligacions de reintegrament de les ajudes concedides, així com les infraccions corresponents.
Vint. Formació del professorat
Amb l'objectiu d'establir la posada en comú d'experiències i de bones pràctiques, es podran realitzar activitats dirigides als equips de treball i als tutors i a les tutores que participen en els projectes.
Vint-i-u. Certificació
L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV núm. 2.328 de 17.08.94), en el seu apartat quinze, considera les activitats d'innovació educativa com una modalitat de formació. En conseqüència, a cada un dels coordinadors o les coordinadores del projecte, se li certificarà 60 hores en concepte de coordinació del projecte. Així mateix, a cada un dels tutors i les tutores dels grups participants i als altres membres del grup de treball se li certificarà 60 hores en concepte de participant en el projecte.
Vint-i-dos. Inspecció Educativa
La Inspecció Educativa supervisarà, dins de les seues competències, el funcionament correcte d'estos projectes.